TITTEL Sikker som banken

INGRESS I formålsparagrafen fra 1823 fastlås det at banken grunnlegges til "...sædlighet, flid, ordens og sparsommerligheds befordring..." Er det en filosofi som Sparebank1 SMN holder i hevd i 2023 også?

TEKST Jan-Are Hansen

- Vi ville nok anvendt noen andre ord i dag, men den "sparebankske" grunntanken står støtt selv om det har gått 200 år. Og det skal den fortsette å gjøre, smiler administrerende direktør i Sparebank1 SMN, Jan-Frode Janson.

Vokser når det blåser
Trondhjems Sparebank ble etablert 26. mai 1823. Vi spoler kjapt fram to århundrer til fredag 26. mai 2023 - utenfor hovedinngangen helt øverst i Søndre gate står Janson og tar i mot gjestene som er invitert til jubileumsfrokost. Vi tar en prat med sjefen sjøl noen dager senere.
- Gratulerer.
- Tusen takk for det.
- Hvordan vil regionen merke at dere har blitt 200 år?
- Først og fremst at vi skal feire sammen med folk. Det er kundene, både private og næringsliv, som har gjort banken til hva den er i dag, og det har vi alltid i bakhodet. De som bor i Midt-Norge kommer til å merke at vi har blitt voksne nå, sier Janson til Midtpunkt.
- Dere har en historie som forplikter. Hva skiller SMN fra andre banker i regionen?
- Det er sammensatt, men tilstedeværelsen er kanskje den viktigste. Den ubestridte posisjonen som regionens ledende finanshus er summen av historie, kompetanseutvikling og unik kunnskap rundt behovene og utfordringene til kundene. Alt dette er bygd opp over lang tid, sier Janson som i tillegg trekker fram smidigheten i organisasjonen.
- Kortreiste beslutningsveier er et annet viktig stikkord her. Vi kan hive oss rundt kjapt for å reagere på endringer i tiden. Det er interessant å se at det er i økonomisk urolige tider at vi tar de fleste markedsandelene. Det tror jeg et et spørsmål om trygghet, rett og slett, sier banksjefen til Midtpunkt. 

Tror på framtiden
1596 spesidaler (om lag 400.000 kroner i dagens verdi) var startkapitalen til Trondhjems Sparebank for 200 år siden. Men hva med framtiden til banken?
- Å be deg spekulere 200 år framover i tid er i overkant, men hva med 20 år?
- Da jeg gikk på barneskolen på 70-tallet ble vi bedt om tegne verden i år 2000. Det ble mange flygende biler den dagen, for å si det slik. Vi er ikke åpenbart ikke der ennå. At alle nå går rundt med en liten flat dings i lomma som kan anvendes til kommunikasjon, musikk, foto, video og datamaskin, var det ingen i klasserommet som kunne innbille seg da. Det eneste som er sikkert med spådommer - i hvert fall i et sånt tidsperspektiv - er at man vil ta feil. Virtuelle valutaer vil nok utvikle seg, men fungere på en helt annen måte enn i dag. Brukerflatene mellom bank og kunder vil være helt annerledes. Arbeidet med å samle alle tjenestene vår under "Ett SMN" - fra bank og finanshus til regnskap og eiendomsmegling - gjør oss godt skikket til å møte framtiden, mener Janson.
- Sparebank1 SMN er fortsatt den største regionale bankaktøren i 2043?
- Det både tror og håper jeg. 

1 milliard tilbake
Uansett hva de neste årene bringer, så er ett aspekt ved bankens virksomhet spikret 100 prosent - nemlig samfunnsutbyttet. De siste fire årene har banken bidratt med cirka 1 milliard kroner til små og store prosjekter i regionen.
- Det ligger i bankens DNA å være en samfunnsbygger. Vi mottok mer enn 4.000 søknader i 2022, og om lag halvparten fikk drahjelp. Det er det største tallet noensinne, avslutter Janson.

BILDETEKSTER
Av en eller annen grunn var bildene jeg fikk voldsomt store. Sender dem på wetransfer.com

Janson1-Janson2:
Blidspent 200-åring. - Vi skal feire sammen med folk. Det er kundene, både private og næringsliv, som har gjort banken til hva den er i dag, fastslår administrerende direktør i Sparebank1 SMN, Jan-Frode Janson.

Bank1:
Staselig på toppen av Søndre. Dagens hovedbygning stod ferdig i 1882. Visste du forresten at tyskerne brukte deler av bygget til rettsal under krigen.

Bank2:
Bankhverdag anno 1920. Inne i bankens lokaler for 103 år siden. Merk også at funksjonærene på den tiden brukte adskillig mer stivelse i skjortekragene enn i dag. 

Bank3:
Sparebankfilial på hjul. Disse doningene ser du ikke lenger på veiene i Trøndelag.

Bank4
Bankhverdag anno 1956. I dag fikser de aller fleste banktjenestene på smarttelefon eller PC. Uttrykket "...å gå i banken" har langt på vei blitt en ankronisme.

Alle foto: Sparebank1 SMN